### NN 27/2023 (8.3.2023.), Pravilnik o izmjenama i dopunama Pravilnika o elektroničkoj komunikaciji

MINISTARSTVO PRAVOSUĐA I UPRAVE

451

Na temelju članka 106.a stavka 8. Zakona o parničnom postupku (»Narodne novine«, broj 53/91., 91/92., 58/93., 112/99., 88/01., 117/03., 88/05., 2/07., 84/08., 96/08., 123/08., 57/11., 148/11., 25/13., 89/14., 70/19. i 80/22.) ministar nadležan za poslove pravosuđa donosi

PRAVILNIK

O IZMJENAMA I DOPUNAMA PRAVILNIKA O ELEKTRONIČKOJ KOMUNIKACIJI

Članak 1.

U Pravilniku o elektroničkoj komunikaciji (»Narodne novine«, broj 139/21.) u članku 6. stavku 1. podstavku 1. iza riječi »povjerenici­« stavlja se zarez, a riječi »i pravne osobe« zamjenjuju se riječima »punomoćnici iz članka 434.a Zakona o parničnom postupku, povjerenici u postupku stečaja potrošača, likvidatori, posebni skrbnici zaposleni u Centru za posebno skrbništvo, pravne osobe te fizičke osobe (obrtnici, liječnici i dr.) koje obavljaju registriranu djelatnost u sporovima koji se tiču te djelatnosti«.

U podstavku 2. iza riječi »drugačije« stavlja se točka, a slovo »i« koje slijedi briše se.

Podstavak 3. briše se.

Članak 2.

U članku 7. iza stavka 2. dodaje se novi stavak 3. koji glasi:

»Vanjski korisnik informacijskog sustava dužan je redovito provjeravati svoj sigurni elektronički poštanski pretinac.«.

Dosadašnji stavak 3. postaje stavak 4.

Članak 3.

U članku 8. stavku 1. iza riječi: »osobe« dodaje se zarez i riječi: »uključujući fizičke osobe (obrtnici, liječnici i dr.) koje obavljaju registriranu djelatnost u sporovima koji se tiču te djelatnosti,«.

U stavku 3. riječi: »stečajni upravitelji i povjerenici« zamjenjuju se riječima: »stečajni upravitelji, povjerenici i povjerenici u postupku stečaja potrošača«.

Iza stavka 3. dodaje se novi stavak 4. koji glasi:

»(4) Likvidatori i posebni skrbnici zaposleni u Centru za posebno skrbništvo ostvaruju pravo pristupa sustavu dodjeljivanjem statusa likvidatora, odnosno posebnog skrbnika zaposlenog u Centru za posebno skrbništvo od strane suda u eSpisu u određenom sudskom predmetu.«.

Dosadašnji stavci 4., 5., 6. i 7., postaju stavci 5., 6., 7. i 8.

U dosadašnjem stavku 8., koji postaje stavak 9., brojevi »3., 4. i 6.« zamjenjuju se brojevima »3., 5. i 7.«.

U dosadašnjem stavku 9., koji postaje stavak 10., brojevi »2., 3., 4. i 6.« zamjenjuju se brojevima »2., 3., 5. i 7.«.

Članak 4.

U članku 9. iza stavka 11. dodaju se novi stavci 12., 13. i 14. koji glase:

»(12) Pravo korištenja sustava povjereniku u postupku stečaja potrošača prestaje brisanjem s liste povjerenika u postupku stečaja potrošača.

(13) Pravo korištenja sustava likvidatoru i posebnom skrbniku zaposlenom u Centru za posebno skrbništvo prestaje gubitkom statusa likvidatora, odnosno posebnog skrbnika zaposlenog u Centru za posebno skrbništvo u određenom sudskom predmetu.

(14) Pravo korištenja sustava fizičkoj osobi (obrtniku, liječniku i dr.) koja obavlja registriranu djelatnost u sporovima koji se tiču te djelatnosti u određenom predmetu prestaje kad joj prestane svojstvo sudionika u tom predmetu.«.

U dosadašnjem stavku 12., koji postaje stavak 15., broj »11.« zamjenjuje se brojem »14.«, a u podstavku 2., nakon zareza dodaju se riječi: »odnosno pred kojim je pravo korištenja sustava prestalo u skladu sa stavcima 13. ili 14. ovoga članka,«.

U dosadašnjem stavku 13. koji postaje stavak 16. broj »12.« zamjenjuje se brojem »15«.

Članak 5.

U članku 14. stavak 1. mijenja se i glasi:

»Sustav će poslati primatelju na adresu elektroničke pošte informativnu poruku o dostavljenom sudskom pismenu u sigurni elektronički poštanski pretinac, a primitak te informativne poruke ne utječe na urednost dostave.«.

Iza stavka 2. dodaje se novi stavak 3. koji glasi:

»Odredba stavka 1. ovoga članka ne primjenjuje se na elektroničku komunikaciju koja se ostvaruje neposrednim povezivanjem informacijskog sustava državnog odvjetništva.«.

Članak 6.

U članku 16. ispred riječi »Ako« dodaje se redna oznaka stavka »(1)«.

Iza stavka 1. dodaje se stavak 2. koji glasi:

»(2) Odredba stavka 1. ovoga članka ne primjenjuje na elektroničku komunikaciju koja se ostvaruje neposrednim povezivanjem informacijskog sustava državnog odvjetništva.«.

Članak 7.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/23-01/19
 Urbroj: 514-04-01-02-01/04-23-01
 Zagreb, 14. veljače 2023.

Ministar
 dr. sc. Ivan Malenica, v. r.